Gladsaxe Kommune

Trafik og mobilitet

Rådhus Alle 7

2860 Søborg

 Søborg 17.05.2024

**Ansøgning om etablering af en 30km i timen zone på Hannedals Vejforenings veje.**

I henhold til beslutning på Hannedals Vejforenings ordinære generalforsamling 9. april 2024 ansøges hermed om etablering af en hastighedsbegrænsningszone med en max. hastighed på 30km i timen på samtlige af vejforeningens veje.

Motivation for ansøgningen:

Hannedals Vejforenings medlemmer har i en årrække kunnet konstatere en øget trafikbelastning i form af et stigende antal gennemkørende biler på foreningens veje.

Et stort antal personvogne og varevogne benytter foreningens veje som smutvej fra Tinghøjvej til Vandtårnsvej (via Gustav Esmanns Allé, Karl Gjellerups Allé, Skjoldborg Allé, Marienborg Allé og ud på Vandtårnsvej).

Videre benytter en del person- og varevogne en hurtigrute fra Søborg Hovedgade til Vandtårnsvej via Skjoldborg Allé og Marienborg Allé til Vandtårnsvej, således at ventetid ved lyssignalet i krydset Søborg Hovedgade / Vandtårnsvej undgås.

Et ikke ubetydeligt antal af disse gennemkørende biler kører for hurtigt, og nogle kører endog særdeles hurtigt. Den i Gladsaxe Kommune gældende generelle hastighedsbegrænsning på 40km synes ikke at have den ønskede fartdæmpende effekt.

Antallet af gennemkørende biler og bilernes hastighed vækker stor bekymring blandt Vejforeningens medlemmerne i almindelighed og blandt medlemmer med børn i særdeleshed.

Man er stærkt bekymret for risikoen for personpåkørsel med deraf følgende personskade.

Det er Hannedals Vejforenings vurdering, at etablering af en 30km – zone på foreningens veje vil have en fartdæmpende effekt, idet førere af biler eller varevogne ved indkørsel på foreningens veje

vil bliver mindet om at farten skal reduceres.

En vejtavle med en hastighedsbegrænsning på 30km virker mere alvorlig end en generel på 40km,

og den vil give et stærkt incitament til rent faktisk at nedsætte farten.

Udbyttet af en fartnedsættelse vil være mindre risiko for personskade, hvilket vil være betryggende for beboere og en samfundsmæssig gevinst på den lange bane.

Yderligere vil vi anføre, at en 30km-zone på foreningens veje kunne fungere som testanlæg for Gladsaxe Kommune, hvor erfaringer med en 30km-zone kunne opsamles. Disse erfaringer kunne derefter anvendes andre steder i kommunen, hvor man måtte ønske at indføre hastighedsbegrænsning.

Med venlig hilsen

Hannedals Vejforening

v/ Bestyrelsesformand Thomas Jacobsen

Skjoldborg Alle 6

2860 Søborg

Tlf.: 51 31 77 23

Mail: formand@hannedal.dk

Hannedals Vejforening [www.hannedal.dk](http://www.hannedal.dk) CVR 34779635